google/wiki40b huggingface dataset:
Αϊζάουλ

Ιστορία

Το 1871-72, η ανάρμοστη συμπεριφορά του Χάλκομ, αρχηγού των Μίζο ανάγκασε τους Βρετανούς να δημιουργήσει ένα φυλάκιο, που αργότερα έγινε το χωριό του Αϊζάουλ. Το 1890, ο αξιωματικός Ντάλι τις Αστυνομίας του Ασσάμ και οι 400 άνδρες του έφτασαν στο Αϊζάουλ να στηρίξουν τα στρατεύματα του Συνταγματάρχη Σκίνερ κατά τη διάρκεια Βρετανικής στρατιωτικής επιχείρησης κατά των φυλών Μίζο. Σύμφωνα με σύσταση του Ντάλι, το Αϊζάουλ επιλέχθηκε ως ο τόπος κατασκευής μιας οχυρωμένης θέσης που είχε ζητήσει ο Συνταγματάρχης Σκίνερ. Τα στρατεύματα κατασκεύασαν φυλακές και κτίρια στην περιοχή. Το 1892-95 το Αϊζάουλ έγινε προσβάσιμο από το Μπουμπάνεσβαρ με δρόμο μέσω του Σιλτσάρ. 
Η Ινδική Πολεμική Αεροπορία πραγματοποίησε αεροπορικές επιδρομές στην πόλη κατά τη διάρκεια της εξέγερσης του εθνικού μετώπου των Μίζο τον Μάρτιο του 1966 και μετά από αυτήν το μέτωπο αποσύρθηκε στο Λουνγκλέι. Μέχρι το 1966, το Αϊζάουλ ήταν ένα μεγάλο χωριό, αλλά με την αναδιάρθρωση των χωριών των Μίζο μετά την εξέγερση κατάφερε να γίνει μια μεγαλύτερη πόλη και, στη συνέχεια πόλη. Το Αϊζάουλ έχει γίνει το κέντρο του Οδικού δικτύου που συνδέει το Μιζόραμ. Περισσότερο από το 25% του πληθυσμού του Μιζόραμ ζει στη πόλη.

Γεωγραφία

Το Αϊζάουλ βρίσκεται βόρεια του τροπικού του Καρκίνου στο βόρειο τμήμα του Μιζόραμ. Βρίσκεται σε υψόμετρο 1.132 μέτρων πάνω από το επίπεδο της θάλασσας, με τη κοιλάδα του ποταμού Τλάουνγκ στα δυτικά και τη κοιλάδα του ποταμού Τιριάλ στα ανατολικά.
Ούρσουλα Κορμπερό

Πρώτα χρόνια

Η Ούρσουλα Κορμπερό Ντελγκάντο γεννήθηκε στην Βαρκελώνη της Ισπανίας στις 11 Αυγούστου 1989. Η μητέρα της ονομάζεται Εστέρ και έχει μια αδελφή με το όνομα Μόνικα. Από την ηλικία των 6, ήξερε ήδη ότι ήθελε να γίνει ηθοποιός και πρωτοεμφανίστηκε σε διαφημίσεις. Μετά τις σπουδές της, μετακόμισε στη Μαδρίτη για να συμμετάσχει στην τηλεοπτική σειρά Física o Química.

Καριέρα

Η Κορμπερό έκανε το ντεμπούτο της ως Μαρία στην τηλεοπτική σειρά Mirall Trencat το 2002. Εμφανίστηκε ως Σάρα στην σειρά Ventdelplà το 2005-06, και στη σειρά Cuenta átras το 2007. Το 2008, έπαιξε το ρόλο Μανουέλα Πορτίγιο στη σειρά El Internado και άρχισε να εργάζεται για τον Antena 3, στη τηλεοπτική σειρά Física o química μέχρι το 2010. Ο χαρακτήρας της, η Ρουθ Γκόμες, έπασχε από βουλιμία. Η σειρά προσέλκυσε πολλή διαμάχη, αλλά η Κορμπερό έχει επαινεθεί για την εξαιρετική της απόδοση.
Η Ούρσουλα Κορμπερό εμφανίστηκε σε αρκετές ταινίες, όπως η ταινία τρόμου XP3D, την κωμωδία Quien Mato a Bambi?, και Perdiendo el Norte, μαζί με τους ηθοποιούς Μπλάνκα Σουάρεζ και Γιον Γκονθάλεθ. Η Cómo sobrevivir a una despedida είναι ο πρώτος πρωταγωνιστικός ρόλος σε μια ταινία και επιβεβαίωσε πως είναι μία από τις καλύτερες κωμικές ηθοποιούς της Ισπανίας.
Το 2017 πρωταγωνίστησε στη τηλεοπτική σειρά La Casa de Papel. Η σειρά προβλήθηκε αρχικά μόνο στην Ισπανία και την επόμενη χρονιά έγινε διεθνώς διαθέσιμη από το Netflix. Ήταν υποψήφια για το βραβείο  Καλύτερης Ηθοποιού σε τηλεοπτική Σειρά στα βραβεία Φερόζ και το 2018 πήρε το ισπανικό Βραβείο «Ίρις» Καλύτερης ηθοποιού. 
Αργότερα το ίδιο έτος έτος, έπαιξε τον πρώτο της δραματικό ρόλο στον κινηματογράφο για τη ταινία El Arbol de la Sangre του Χούλιο Μέντεμ. Ενσάρκωνε το ρόλο της Ρεμπέκα, μιας μυστηριώδους γυναίκας, που μαζί με τον σύζυγό της, ανακαλύπτει μυστικά για την οικογένειά της.

Προσωπική ζωή

Το 2008 είχε σχέση με τον ηθοποιό Ισραήλ Ροντρίγκες για δύο χρόνια. Το 2013 η Κορμπερό είχε σχέση με το μοντέλο και ηθοποιό Αντρές Βελενκόσο για τρία χρόνια. Από το 2016, έχει σχέση με τον ηθοποιό Τσίνο Νταρίν, που τον γνώρισε στο πλατό της τηλεοπτικής εκπομπής La embajada.
Θεωρεί τον εαυτό της φεμινίστρια.
Ενετοκρήτες

Με την ονομασία Ενετοκρήτες, ή Ενετοκρητικοί καλούνταν παλαιότερα οι Ενετοί, ή Βενετοί, ή Βενετσιάνοι που κατά τη διάρκεια της Ενετοκρατίας έχοντας εγκατασταθεί στην Κρήτη στη συνέχεια συνδέθηκαν με τους γόνους των Ελλήνων κατοίκων της νήσου.
Οι Ενετοκρήτες ασπάσθηκαν το ορθόδοξο δόγμα, τα τοπικά έθιμα της Κρήτης και ακολούθησαν την ελληνική γλώσσα και γραφή. Πολλοί εξ αυτών ανακηρύχτηκαν προύχοντες του τόπου φθάνοντας ακόμα και σε εξεγέρσεις κατά της Γαληνοτάτης Δημοκρατίας της Βενετίας προκειμένου να αναγνωριστούν ευγενείς με ίσα δικαιώματα εκείνων της Βενετίας. Γεγονός που το πέτυχαν.
 
Πολλοί εξ αυτών που είχαν εξελληνιστεί εντελώς παρέμειναν στη Κρήτη και μετά την τουρκική κατάκτηση της νήσου, που ακολούθησε μετά τον Μεγάλο Κρητικό Πόλεμο, ενώ κάποιοι εξ αυτών μετακινήθηκαν και σε άλλες ενετικές κτήσεις όπως στο Δουκάτο της Νάξου. Απόγονοι των Ενετοκρητών απαντώνται και σήμερα σε όλες σχεδόν τις επαρχίες της Κρήτης, στις Κυκλάδες ακόμα και στην Αθήνα, όπως οι οικογένειες Μπαρότσι, Κανέτσιο, Βενετσανάκηδες κ.ά.
Δημήτριος (Καρφοξυλιά)

Ο ιερέας Δημήτριος ήταν κληρικός και αγωνιστής του 1821.

Βιογραφικά στοιχεία

Η καταγωγή του ήταν από την Καρφοξυλιά. Ήταν άριστος στρατιωτικός. Βρέθηκε στην αρχή της επανάστασης στο Τετέμπεη, όπου και υπηρέτησε υπό τις διαταγές του Θεόδωρου Κολοκοτρώνη. Βρέθηκε σε όλες τις μάχες και τους πολέμους. Αρίστευσε σε κάποια μάχη έξω από την Τριπολιτσά και κοντά στον Μύτικα τον μικρό του Μαρκοβουνίου. Στην μάχη αυτή οι Έλληνες απέδειξαν ότι μπορούν να πολεμήσουν σε κάμπο εναντίον του ιππικού. Η απόφαση του Δημήτριου έσωσε την μάχη, την οποία διοικούσε ο Πάνος Κολοκοτρώνης εν απουσία του πατρός του, ο οποίος Θεόδωρος είχε πάει στο Άστρος για να υποδεχτεί τον πρίγκηπα Δημήτριο Υψηλάντη.
Ένωση Βιβλιοθηκών της Καλιφόρνιας

Ιστορία

Η CLA αρχικά ιδρύθηκε από βιβλιοθηκονόμους δημόσιων και ακαδημαϊκών βιβλιοθηκών υπό την επωνυμία «Ένωση Βιβλιοθηκών Κεντρικής Καλιφόρνιας» (Library Association of Central California), με σκοπό την εκπροσώπηση των βιβλιοθηκών της συγκεκριμένης περιοχής, ώσπου το 1897 επεκτάθηκε συμπεριλαμβάνοντας μέλη από τη Νότια Καλιφόρνια και αλλάζοντας το όνομα της σε «Ένωση Βιβλιοθηκών της Καλιφόρνιας» το 1906. Τα κεντρικά γραφεία της ένωσης για περισσότερα από 60 χρόνια βρίσκονταν στα σπίτια των εκάστοτε Εκτελεστικών Γραμματέων (Executive Secretaries) ως το 1969 που η έδρα της μεταφέρθηκε στο Σακραμέντο. Με την πάροδο των χρόνων η CLA ανέπτυξε συνεργατικές σχέσεις με συναφείς οργανισμούς, και προέβη στην υλοποίηση ποικίλων δραστηριοτήτων με σκοπό την υποστήριξη και την ενδυνάμωση της βιβλιοθηκονομικής κοινότητας της Καλιφόρνιας.

Διοίκηση

Η CLA διευθύνεται από το Διοικητικό Συμβούλιο (Board of Directors) , το οποίο έχει την ευθύνη της συνολικής διαχείρισης των υποθέσεων της Ένωσης και εργάζεται για τη διασφάλιση της εύρυθμης λειτουργίας της. Το Διοικητικό Συμβούλιο απαρτίζουν ο Πρόεδρος (ο Πρόεδρος (President), ο Αντιπρόεδρος (Vice-President/President-Elect,), ο προηγούμενος Πρόεδρος (Immediate Past President), ο Ταμίας (Treasurer), ένας Σύμβουλος του Παραρτήματος της ALA (ALA Chapter Councilor) και οκτώ γενικές θέσεις του Διοικητικού Συμβουλίου, οι οποίοι εκλέγονται σε ετήσια συχνότητα. Το Διοικητικό Συμβούλιο συνεδριάζει τέσσερις φορές το χρόνο και καθορίζει την πολιτική που θα ακολουθήσει η ένωση, καθώς και το Καταστατικό λειτουργίας. Το έργο του Διοικητικού Συμβουλίου ενισχύεται με τη σύσταση Επιτροπών (Committees) για την εκτέλεση συγκεκριμένων καθηκόντων, οι οποίες διακρίνονται σε Μόνιμες Επιτροπές (Standing Committees) και Επιτροπές με συγκεκριμένο αντικείμενο και περίοδο λειτουργίας (Working Committees).

Σκοπός

Βασικός σκοπός  της CLA είναι η προώθηση του έργου των συγκεκριμένων Βιβλιοθηκών, η υπεράσπιση των συμφερόντων τους και η υποστήριξη των εργαζομένων τους. Σύμφωνα με την επίσημη ιστοσελίδα της, η αποστολή της CLA είναι να παρέχει καθοδήγηση για την ανάπτυξη, την προώθηση και τη βελτίωση των υπηρεσιών των βιβλιοθηκών, της Βιβλιοθηκονομίας, και της κοινότητας των βιβλιοθηκών.
Τσιβλός Αχαΐας

Ιστορία

Ο Τσιβλός εμφανίζεται ως ο οικισμός "Civlò" στην απογραφή του Ενετού Francesco Grimani το 1700 με 33 οικογένειες (148 κατοίκους).
Η περιοχή γενικά χαρακτηρίζεται από την αστάθεια του εδάφους. Έτσι, την Κυριακή 24 Μαρτίου του 1913 μεγάλος όγκος βράχων και χώματος αποκολλήθηκε από το διπλανό βουνό Γερακάρη συμπαρασύροντας το χωριό Συλίβαινα σκοτώνοντας 4 άτομα και φράζοντας τον ποταμό Κράθι. Τα νερά του ποταμού κατέκλυσαν την μεγαλύτερη επιφάνεια του Τσιβλού δημιουργώντας λίμνη με βάθος 80 μέτρα και επιφάνεια πάνω από 200 στρέμματα. Οι κάτοικοι των δύο χωριών (Τσιβλού και Συλίβαινας) τα είχαν εγκαταλείψει 2 μέρες πριν την καταστροφή λόγω μικρών καθιζήσεων και κατολισθήσεων. Σύμφωνα με την παράδοση, είδαν ένα κυπαρίσσι που έγερνε, πράγμα που θεώρησαν ως κακό οιωνό και εγκατέλειψαν τα σπίτια τους όλοι εκτός από μία ηλικιωμένη στην Συλίβαινα, που αρνήθηκε να τους ακολουθήσει. Οι κάτοικοι μεταφέρθηκαν στα χωριά Τραγανό (νυν Νέος Ερινεός), Συλιβαινιώτικα, Καμάρες, Μουρλά (νυν Ροδοδάφνη) όπου τους δόθηκαν από το κράτος οικόπεδα.

Το χωριό σήμερα

Σήμερα, ο Τσιβλός αποτελείται από ελάχιστα σπίτια, ένα ξενώνα, 2-3 ταβέρνες και τον ιστορικό ημιυπόγειο ναό του Αγίου Αθανασίου. Στην λίμνη διακρίνονται ακόμα οι κορυφές μεγάλων δέντρων και πέτρες από τα καταποντισμένα σπίτια. Αρκετά κοντά, δημιουργήθηκε και ένας υδροηλεκτρικός σταθμός ο οποίος, ευτυχώς, δεν αλλοίωσε το φυσικό περιβάλλον. Η περιοχή προσφέρεται για πολλές δραστηριότητες όπως κάμπινγκ, κωπηλασία, διαδρομές 4Χ4 και πεζοπορία.
Υδρογονοβακτήριο

Στη Βακτηριολογία με τον όρο υδρογονοβακτήρια, (hydrogenobacteria), χαρακτηρίζονται τα χημειοτρόφα ή φωτοτρόφα βακτήρια που επιβιώνουν λαμβάνοντας την απαραίτητη ενέργεια με οξείδωση του ελεύθερου υδρογόνου.
Ειδικότερα τα φωτοτρόφα βακτήρια δια της υδρογόνωσης συνθέτουν γλικίδια, με αντίδραση υδρογόνου και διοξειδίου του άνθρακα και παράλληλο σχηματισμό νερού. Τα δε χημειοτρόφα βακτήρια, κατ΄ εξοχήν εδαφόβια βακτήρια, δια της υδρογόνωσης εξισορροπούν τo υπερβολικό όξινο του χούμου.
Κάτω Άγιος Ιωάννης Πιερίας

Υποδομή

Ο κεντρικός ναός του οικισμού είναι αφιερωμένος στον Ιωάννη τον Πρόδρομο, ο οποίος στις αρχές της δεκαετίας του 1990 (1990 ή 1991) κάηκε και από την παλιά εκκλησία έμεινε το καμπαναριό. Με τη βοήθεια των χωριανών και πολλών παραγόντων η εκκλησία ξαναχτίστηκε με τη σημερινή της μορφή. Έχει ένα μονοθέσιο νηπιαγωγείο, διθέσιο Δημοτικό σχολείο και αγροτικό ιατρείο. Το φερώνυμο Δημοτικό Διαμέρισμα έχει έναν οικισμό με 702 κατοίκους. Από πολιτιστική άποψη σημαντικό είναι το θέατρο που έχει, όπου γίνονται εκδηλώσεις. Στο χωριό υπάρχει ο Γυμναστικός Μορφωτικός Αθλητικός Σύλλογος "Ο Πιερικός Αστήρ", ο οποίος από την περίοδο 2007-08 αγωνίζεται στο ποδόσφαιρο, στη Β΄ ερασιτεχνική. Επίσης στο χωριό την περίοδο του 2012 ο Σύλλογος έπαψε να λειτουργεί, στα τέλη όμως του 2013 άρχισε πάλι με τη συνδρομή πολλών χωριανών.

Ιστορικά στοιχεία

Το χωριό αναφέρεται σε κείμενα του 19ου και 20ου αιώνα απλώς με την ονομασία Αγιάννης. Την περίοδο της Τουρκοκρατίας ήταν τσιφλίκι και ανήκε στην οικογένεια Μπίτσιου, όπως και το Κίτρος. Έτσι, με το όνομα "Αγιάννης Παλαιός Συνοικισμός" αναφέρεται σε πίνακα των σχολείων της 5ης Περιφέρειας Πιερίας, το 1934. Το χωριό είχε τότε 1 σχολείο με 1 δάσκαλο και 99 μαθητές. Το 1913 ο Αγιάννης είχε 45 οικίες και 267 Ορθοδόξους κατοίκους (289 κατοίκους σύμφωναμε άλλη πηγή). Ταυτόχρονα, αναφέρονται και "παραχειμάζουσι βλαχοποιμένες".
Προεδρικές εκλογές του Καζακστάν (2019)

Πρόωρες προεδρικές εκλογές διεξήχθησαν στο Καζακστάν στις 9 Ιουνίου 2019 μετά την παραίτηση του επί μακρόν προέδρου Νουρσουλτάν Ναζαρμπάγεφ .  Επτά υποψήφιοι συμμετείχαν στις εκλογές, συμπεριλαμβανομένου του προέδρου Κασίμ-Τζομάρτ Τοκάγιεφ, ο οποίος ανέλαβε την προεδρία τρεις μήνες πριν από τις εκλογές μετά την παραίτηση του Ναζαρμπάγιεφ. Ο Τοκάγιεφ επανεκλέχθηκε στη συνέχεια με ποσοστό 71% των ψήφων. Ο πλησιέστερος αντίπαλός του, Αμιρτζάν Κοσάνοφ από το κόμμα Ult Tagdyry, έλαβε το 16%. 
Στις 12 Ιουνίου, ο Τόκαγιεφ ορκίστηκε πρόεδρος και ανέλαβε καθήκοντα κατά τη διάρκεια τελετής στο Παλάτι της Ανεξαρτησίας στην πρωτεύουσα Νουρσουλτάν .

Ιστορικό

Ο Νουρσουλτάν Ναζαρμπάγεφ εξελέγη για πέμπτη θητεία ως πρόεδρος στις εκλογές του 2015 . Αναμενόταν ευρέως ότι θα ήταν ξανά υποψήφιος το 2020, αλλά παραιτήθηκε τον Μάρτιο του 2019, δηλώνοντας ότι ο πρόεδρος της Γερουσίας Κασίμ-Τζομάρτ Τοκάγιεφ θα αναλάβει ως πρόεδρος για το υπόλοιπο της θητείας του 2015-2020.  Ωστόσο, τον Απρίλιο ο Τόκαγιεφ ανακοίνωσε ότι οι πρόωρες εκλογές θα διεξαχθούν τον Ιούνιο για να αποφευχθεί η "πολιτική αβεβαιότητα".

Εκλογικό σύστημα

Ο Πρόεδρος του Καζακστάν εκλέγεται χρησιμοποιώντας το σύστημα γύρων. Εάν κανένας υποψήφιος δεν λάβει την πλειοψηφία των ψήφων στον πρώτο γύρο, διεξάγεται ένας δεύτερος γύρος μεταξύ των δύο πρώτων υποψηφίων.

Υποψήφιοι

Εννέα υποψήφιοι υπέβαλαν αίτηση στην Κεντρική Εκλογική Επιτροπή για να συμμετάσχουν στις εκλογές. Ένας αριθμός ρεκόρ των επτά  υποψηφίων εγγράφηκε για να κατέλθει, ενώ ένας υποψήφιος αποσύρθηκε και άλλος ένας αποκλείστηκε επειδή δεν γνώριζε επαρκώς την καζακική γλώσσα .

Εκστρατεία

Ο Τοκάγιεφ χλευάστηκε στα κοινωνικά μέσα ενημέρωσης για την υπερβολική χρήση των τροποποιήσεων των επίσημων φωτογραφιών του, σβήνοντας τις ρυτίδες και το διπλό πηγούνι του.
Love Is Here and Now You're Gone

Ιστορία

Το τραγούδι, που περιγράφει μια σχέση στις αρχικές σκηνές του χωρισμού (You persuaded me to love you/And I did/But instead of tenderness/I found heartache instead), περιέχει πολλές ομιλίες από την Νταϊάνα Ρος, που εκφράζει τον διάλογο της σε δραματική φωνή. Το τραγούδι έχει στοιχεία από ταινίες του Χόλιγουντ και από το «μπαρόκ ροκ» των The Left Banke.
Το τραγούδι ηχογραφήθηκε στο Λος Άντζελες, χιλιάδες μίλια μακριά από το στούντιο ηχογράφησης της Motown, Hitsville U.S.A.. Το Love Is Here, and Now You're Gone ήταν στη 1η θέση του U.S. Billboard Hot 100 για μια εβδομάδα, από τις 4 Μαρτίου μέχρι τις 11 Μαρτίου του 1967, και έγινε ένα από τα εννέα number-one single του συγκροτήματος. Το single ήταν επίσης το έκτο number one τραγούδι του συγκροτήματα στα τσαρτ R&B. Το συγκρότημα εκτέλεσε το τραγούδι τη Κυριακή, 22 Ιανουαρίου 1967, στο The Andy Williams Show του NBC, και έφθασε στη 1η θέση δύο εβδομάδες αργότερα. Ο στιχουργός Έντι Χόλλαντ θεωρεί το Love is Here ως το αγαπημένο του κομμάτι από τις Supremes.

Επανεκτελέσεις

Ο Μάικλ Τζάκσον αργότερα εκτέλεσε το Love Is Here, and Now You're Gone για το άλμπουμ Got to Be There. Στις 45 εκδοχές, ήταν το B-side του τραγουδιού Rockin' Robin. Ακούγεται στο επεισόδιο Jackson And The Beanstalk στη σειρά κινουμένων σχεδίων των Τζάκσον 5, το 1971.
Η Τάμι Λιν εκτέλεσε το κομμάτι με τον τίτλο Love Here and Now You're Gone στο πρώτο της άλμπουμ, Love Is Here and Now You're Gone το 1972.
Ο Φιλ Κόλλινς συμπεριέλαβε το τραγούδι στο άλμπουμ Going Back.
Ναζικεντά Καντινεφέντι

Βιογραφία

Η Ναζικεντά Καντινεφέντι γεννήθηκε το 1848 στην Αμπχαζία, και ήταν κόρη του Πρίγκιπα Αρζακάν Μπέη Τσανμπά και της συζύγου του Πριγκίπισσας Εσμά Κλιτς. Ήταν ψηλή, είχε μακριά ίσια μαύρα μαλλιά, καστανά μάτια και μια ασύγκριτη ομορφιά.
Σε νεαρή ηλικία, μεταφέρθηκε στην Κωνσταντινούπολη, όπου παραδόθηκε στην Αυλή της Τζεμιλέ Σουλτάν. Όπως και όλα τα νέα κορίτσια που ερχόντουσαν, μετονομάστηκε και έλαβε την πρώτη της εκπαίδευση στο χαρέμι του παλατιού της πριγκίπισσας. Κατά την διάρκεια της εκπαίδευσής της στο παλάτι έμαθε να παίζει πιάνο και να ζωγραφίζει.
Η Ναζικεντά μεγάλωσε ως μια νεαρή κοπέλα και όταν μπήκε στα δεκαπέντε την πρόσεξε ο Αμπντούλ Χαμίτ, ο οποίος ήταν ακόμα ηγεμόνας, στο σπίτι της αδελφής του Τζεμιλέ Σουλτάν και ζήτησε το χέρι της. Στην πραγματικότητα, και η Τζεμιλέ, παρατήρησε ότι η νεαρή κοπέλα είχε γοητέυσει τον αδελφό της, και την έδωσε αμέσως σε γάμο. Το 1863 η Ναζικεντά παντρεύτηκε τον Αμπντούλ Χαμίτ στο Παλάτι Ντολμαμπαχτσέ. Όταν ο Αμπντούλ Χαμίτ ανέβηκε στο θρόνο, πήρε τη θέση της Μπας-Καντινεφέντι και της Επικεφαλής Αυτοκρατορικής Συζύγου. Ήταν αντάξια της θέσης αυτής τόσο σε σχέση με το υψηλό πνεύμα της όσο και λόγω της ομορφιάς της.
Ωστόσο, η ευτυχία της Ναζικεντά διαταράχθηκε από ένα τρομερό ατύχημα. Ένα βράδυ, ενώ έπαιζε το πιάνο, η κόρη της Ουλβιγιέ Σουλτάν, παρέμεινε μόνη στην δωματιο της. Οι καλφάδες έτρωγαν και έπαιζαν σε αγώνες. Η Ουλβιγιέ παίζοντας με τον αναπτήρα της μητέρας της, έβαλε φωτιά στο φόρεμά της. Όταν έφτασε η μητέρα της και παρά τις προσπάθειές της,  έκαψε άσχημα τα χέρια της και ακόμη και το στήθος της. Ήταν αδύνατο να της βγάλει  το φλεγόμενο φόρεμα. Πήρε το παιδί της στην αγκαλιά της, και έτρεξε φωνάζοντας για βοήθεια. Αλλά όταν έφτασαν οι καλφάδες για βοήθεια ήταν ήδη πολύ αργά. Η μικρή πριγκίπισσα πέθανε. Ο Αμπντούλ Χαμίτ έπεσε σε κατάθλιψη από τον θάνατο του πρώτου του παιδιού.
Η Ναζικεντά Καντινεφέντι πέθανε στις 11 Απριλίου 1895 στο Παλάτι Γιλντίζ σε ηλικία 47 ετών. Είναι θαμμένη στο Γενί Τζαμί στην Κωνσταντινούπολη.
Παντελής Βαϊνάς

Πρώτα χρόνια

Γεννήθηκε το 1924 στο χωριό Ασπρόγεια Φλώρινας. Οι ρίζες της οικογένειας του Βαϊνά ήταν από τις Κερασιές Κέδρων Αγράφων και είχε σαρακατσάνικη καταγωγή. Πατέρας του ήταν ο Μακεδονομάχος οπλαρχηγός και μετέπειτα νομάρχης Φλώρινας, Γρηγόριος Βαϊνάς. To 1943 εντάχθηκε στον Ε.Λ.Α.Σ. Δυτικής Μακεδονίας. Τέλη 1944 συμμετείχε στις επιχειρήσεις εναντίον του τάγματος Γκότσε του Σ.Ν.Ο.Φ. Μετά τη συμφωνία της Βάρκιζας συνελήφθη το 1946.
Έγινε ανώτερος αξιωματικός του Δημοκρατικού Στρατού, και συμμετείχε σε πολλές μάχες όπου και τραυματίστηκε το 1947. Εντάχθηκε στο Ν.Ο.Φ. σε μια προσπάθεια ελέγχου του Ν.Ο.Φ. από το Κ.Κ.Ε., ενάντια στις επιδιώξεις προσεταιρισμού από τον Τίτο και το ΚΚΓ .  Έφτασε στην ανώτερη βαθμίδα στον Δ.Σ.Ε., ενώ θεωρούταν από τους αυτονομιστές σλαβομακεδόνες ως Γραικομάνος (ελληνόφιλος) και πιστός στο Κ.Κ.Ε.
Τον Οκτώβρη του 1948 διατύπωσε την θέση περί ισονομίας και ισοπολιτείας των Σλαβομακεδόνων στο πλαίσιο της ελληνικής επικράτειας στο περιοδικό Δημοκρατικός Στρατός κάτι που συνάντησε αντιδράση, ενώ η θέση αναθεωρήθηκε από τον Ζαχαριάδη αργότερα.

Ύστερα χρόνια

Μετά την ήττα του Δ.Σ.Ε. στον εμφύλιο, κατέφυγε στην Τασκένδη και αργότερα εγκαταστάθηκε μόνιμα στη Βουλγαρία, ενώ στην Ε.Σ.Σ.Δ. φοίτησε σε στρατιωτικές σχολές και κομματικών στελεχών, ενώ διετέλεσε και μέλος της Κεντρικής Επιτροπής του Κ.Κ.Ε. Παράλληλα έγινε πρόεδρος της οργάνωσης σλαβομακεδόνων Ήλιντεν. Το 1956 υποστήριξε την καθαίρεση του Ζαχαριάδη από γενικό γραμματέα του Κ.Κ.Ε. Απέκτησε την Βουλγαρική υπηκοότητα και τον βαθμό του αντιστράτηγου στον Βουλγαρικό στρατό. Πέθανε το 2008 στη Σόφια.
Εθνόσημο της Σουηδίας

Το μεγάλο εθνόσημο (stora riksvapnet) και το ελάσσον εθνόσημο (lilla riksvapnet) είναι τα επίσημα εθνόσημα της Σουηδίας. Ο κανονισμός για τη χρήση των εθνοσήμων καθιερώθηκε με ειδικό νόμο το 1970.

Θυρεός

Ο θυρεός απαρτίζεται από τέσσερα στοιχεία:
Το πρώτο και το τέταρτο από τα πεδία, πάνω αριστερά και κάτω δεξιά, δείχνουν τα τρία βασιλικά στέμματα της Σουηδίας. Αυτά είναι εθνικό σύμβολο από την εποχή του Βασιλέα Αλβέρτου του Μεκλεμβούργου. Το δεύτερο και τρίτο πεδίο, πάνω δεξιά και κάτω αριστερά, είναι τα παραδοσιακά λιοντάρια της δυναστείας των Φολκούνγκα.
Το θυρεό βαστούν δύο λεοντάρια με διχαλωτές (queue fourchée), που είναι στεφανωμένα με βασιλικά στέμματα.
Ο θυρεός επίσης έχει στο πάνω μέρος του το Μανδύα με το Τάγμα του Σεραφείμ. Πριν από το 1908, συνήθως δεν υπήρχε το σύμβολο ενός μόνο Τάγματος αλλά τεσσάρων.

Γενική περιγραφή

Εκτός από το γεγονός ότι είναι το επίσημο εθνόσημο, το μεγαλύτερο εθνόσημο είναι επίσης το προσωπικό οικόσημο του βασιλέα και αυτός αποφασίζει τυχόν αλλαγές σε αυτό.
Ντέζο Μπούντζακ

Ποδοσφαιριστής

Ως ποδοσφαιριστής ξεκίνησε την καριέρα του στην ομάδα της γενέτειράς του, Βάσας Κίσκουνχαλας, από όπου μεταπήδησε το 1950 στη Βάσας Βουδαπέστης, στην οποία αγωνίστηκε ως το 1964, κυρίως ως επιθετικός, με αξιόλογες επιδόσεις και 73 τέρματα σε 279 συμμετοχές. Κατέκτησε τρία πρωταθλήματα (1957, 1961, 1962) και ένα Κύπελλο Ουγγαρίας (1955). Επίσης κατέκτησε 4 φορές το Μιτρόπα Καπ (1956, 1957, 1960, 1962), μια διεθνή διοργάνωση της Κεντρικής Ευρώπης με μεγάλη αίγλη εκείνα τα χρόνια, ενώ έφτασε με την Βάσας ως τα ημιτελικά του Κυπέλλου Πρωταθλητριών του 1958. 
Υπήρξε 25 φορές διεθνής με την εθνική ομάδα της Ουγγαρίας από το 1956 ως το 1961 και πέτυχε ένα γκολ. Έκανε ντεμπούτο στις 23/9/1956 σε αγώνα με τη Σοβιετική Ένωση στη Μόσχα, όταν μπήκε ως αλλαγή στο 52΄. Πέτυχε το μοναδικό του γκολ με την εθνική στις 11/10/1959 στο νικηφόρο με σκορ 4-2 ματς κατά της Γιουγκοσλαβίας στο 82΄. Συμμετείχε με την Εθνική Ουγγαρίας στην τελική φάση του Μουντιάλ 1958, που διεξήχθη στη Σουηδία, αγωνιζόμενος ως βασικός σε τρεις αγώνες. Τελευταίο διεθνές ματς που έπαιξε ήταν στις 9/12/1961 εναντίον της Χιλής στο Σαντιάγο.
Πέθανε την 1η Οκτωβρίου 2010 σε ηλικία 82 ετών.

Προπονητής

Ως προπονητής ο Μπούτζακ ξεκίνησε να εργάζεται το 1966 στην Ελλάδα, στον Πιερικό. Έμεινε στην ομάδα δύο σεζόν και το 1967-68 κατάφερε να τερματίσει η ομάδα στην 5η θέση στην Α΄ Εθνική, που ήταν η καλύτερη στην ιστορία της και να αναδειχθεί καλύτερη επαρχιακή ομάδα της σεζόν, έναν άτυπο τιμητικό τίτλο για τις ομάδες εκτός Αττικής και Θεσσαλονίκης.
Το 1968 προσλήφθηκε στον Πανιώνιο, όπου επίσης παρέμεινε για δύο σεζόν. Το 1969 έφτασε με την ομάδα της Νέας Σμύρνης στα ημιτελικά του Κυπέλλου Ελλάδος. Την ίδια σεζόν τερμάτισε στην 4η θέση στο πρωτάθλημα κερδίζοντας μια θέση στο Κύπελλο Εκθέσεων της επόμενης σεζόν, κάτι που δεν είχε καταφέρει άλλη φορά ως τότε ο σύλλογος. Το 1969-70 δεν έκανε καλή πορεία στο πρωτάθλημα, αλλά στο Κύπελλο Εκθέσεων έκανε δύο καλά ματς και παρ' ολίγο να αποκλείσει την Χάνσα Ρόστοκ από τη Λ.Δ. Γερμανίας.
Τις επόμενες δύο σεζόν εργάστηκε στον Απόλλωνα Αθηνών. Την πρώτη χρονιά (1970-71) η ομάδα τερμάτισε στην 6η θέση, αλλά την επόμενη σεζόν υποβιβάστηκε. Στα μέσα περίπου εκείνης της χρονιάς αποχώρησε από την ομάδα της Ριζούπολης και ανέλαβε για το υπόλοιπο της σεζόν το Αιγάλεω. Στη συνέχεια επέστρεψε στην Ουγγαρία, όπου εργάστηκε επί έξι χρόνια, ώσπου το 1979 ανέλαβε την Εθνική ομάδα της Αιγύπτου, στην οποία έμεινε ως την επόμενη χρονιά.
Στη συνέχεια εργάστηκε σε διάφορες ομάδες της πατρίδας του ως το 1988, με δύο νέες ενδιάμεσες παρουσίες στην Ελλάδα, αρχικά το 1983 όταν ανέλαβε την Παναχαϊκή και στη συνέχεια μετά από μικρή απουσία στην Ουγγαρία, όταν ήρθε μεσούσης της σεζόν 1984-85 ξανά στην Ελλάδα και στον Πιερικό, ο οποίος είχε επανέλθει στην Α΄ Εθνική. Εργάστηκε στην ομάδα της Κατερίνης από την 11η ως την 25η αγωνιστική, αλλά δεν κατάφερε να την σώσει. Χρόνια αργότερα έκλεισε την καριέρα του αναλαμβάνοντας για μια διετία (1995-96) την Εθνική ομάδα γυναικών της πατρίδας του.
Ευγενία Λιβανού

Βιογραφικά στοιχεία

Γεννήθηκε στο Λονδίνο και ήταν κόρη του Σταύρου Λιβανού, εφοπλιστή και πατριάρχη της εφοπλιστικής οικογένειας Λιβανού, και της Αρριέτας Ζαφειράκη. Αδέρφια της ήταν οι Γιώργος Λιβανός και Τίνα Λιβανού. Φοίτησε στο μοναστήρι Villa Maria στο Μόντρεαλ.
Στις 4 Μαΐου του 1970 βρέθηκε νεκρή στο σπίτι της στο ιδιόκτητο νησί της οικογένειας Νιάρχου στην Σπετσοπούλα. Ο ιατροδικαστής βρήκε σημάδια πάλης και μώλωπες στο σώμα της και, παρά την παραπεμπτική πρόταση του εισαγγελέα, η υπόθεση έκλεισε με απαλλακτικό βούλευμα του δικαστηρίου στον Σταύρο Νιάρχο. Η αιτία θανάτου σύμφωνα με τις ιατροδικαστικές αρχές ήταν υπερβολική δόση ηρεμιστικών χαπιών.
Ενταφιάστηκε στο μνήμα της οικογένειας Νιάρχου.
Στέφαν Φιλίποβιτς (τραγουδιστής)

Βιογραφία

Γεννήθηκε στις 18 Ιανουαρίου του 1987 και έχει συμμετάσχει σε πολλά φεστιβάλ. Το 2007 έλαβε μέρος στο MontenegroSong με το "Ne mogu bez tebe" και κέρδισε στο δημοφιλές Budva Festival με το τραγούδι "Nebo i more" (Ουρανός και θάλασσα). Επίσης έχει λάβει μέρος στο Evropresma το 2006 κατακτώντας την 4η θέση με το "Za nju".
Το 2008 εκπροσώπησε το Μαυροβούνιο στον 53ο Διαγωνισμό Τραγουδιού της Eurovision με το τραγούδι "Zauvijek volim te", το οποίο συγκέντρωσε 23 βαθμούς και έμεινε στην 14η θέση του ημιτελικού.
Νότιες ασβεστολιθικές Άλπεις

Φυσιογραφία

Οι Νότιες Άλπεις αποτελούν ένα ξεχωριστό φυσιογραφικό τμήμα του μεγαλύτερου ευρύτερου τμήματος των Άλπεων, όπου ανήκουν.